**פרוטוקול ישיבת הנהלת הקיבוץ מס' 2/2021 מתאריך: 24/1/2021**

א.ש. 57-000777

**תאריך הישיבה**: 24/1/2021

**מספר חברי הוועד:** 9

**שמות חברי הועד המשתתפים בישיבה**: יוני, ליאור שרון , חגי, יריב , שי, גל,ארז, חומי פז**,** איתי קרויז , דורון מאיר, ורד רוגל, ליובה

**על סדר היום:**

בקשת אישור רשם האגודות השיתופיות מראש ובכתב לפי סעיף 7(ג) לתקנון האגודות השיתופיות – ייסוד (תשל"ו-1976), לתיקון המוצע של תקנון הקיבוץ, סעיפים 96 ו- 118.

**דיון:**

**סעיף 96** – למרות שאין בתקנון איסור על קיום הצבעה אלקטרונית ולמרות שלפי הנחיות הרשם לתקופת הקורונה מתאפשרת הצבעה כזו, מוצע לתקן את התקנון באופן שמבהיר כי הצבעה כזו תהיה מותרת גם לאחר תקופת הקורונה.

**סעיף 118** – הנוסח הנוכחי של סעיף זה, אשר קובע את התנאים לתיקון התקנון, קובע כי נדרש רוב של 3/4 מכלל חברי הקיבץ לתיקון התקנון. מדובר ברוב מחמיר יותר מזה הקבוע בדין. בנוסח המוצע כאן יתוקן הסעיף כך שהרוב הדרוש לתיקון תקנון היה כמו זה הקבוע בתקנה 7 לתקנות האגודות השיתופיות (ייסוד), תשל"ו-1976, קרי:

* 1. רוב של 75% מהמצביעים בהצבעה ראשונה ובלבד ש-2/3 מהחברים השתתפו בהצבעה.
  2. רוב של 75% מהמצביעים בכל מס' של מצביעים – בהצבעה נדחית.

**פניה לרשם אישור מראש ובכתב**

מאחר ולמרות התמיכה העצומה של החברים שהשתתפו בהצבעה (76% השתתפו ו- 96% תמכו בתיקון) בהצעה הקודמת לתיקון תקנון (סעיף 96), הרי שלאור הרוב המחמיר הקבוע בסעיף 118 לתקנון הנוכחי, התיקון לא אושר.

בהתחשב בגיל הממוצע המבוגר מאוד של החברים, למעלה ממחצית מעל גיל 75 וכ 31 חבים מתוך 143 מעל גיל 80, אשר ממעטים להשתתף בהצבעות נראה כי אין יכולת לתקן את התקנון תחת סעיף 118 הנוכחי. לכן, מוצע לפנות לרשם האג"ש ולבקש את אישורו לתיקון סעיפי התקנון הנ"ל בהליך של "אישור מראש ובכתב" לפי תקנה 7 (ג) לתקנות האג"ש (ייסוד).

ככל שיתקבל אישור כזה מאת הרשם, יכול שהצעת התיקון תתקבל ברוב של שני שלישים מהקולות שניתנו בהצבעה באסיפה כללית, יהא מספרם אשר יהא, ובלבד שהאסיפה הכללית לתיקון התקנות כונסה לא יאוחר משלושה חדשים לאחר תאריך אישור הרשם.

**החלטה:**

לבקש את אישור רשם האגודות השיתופיות מראש ובכתב לפי סעיף 7(ג) לתקנון האגודות השיתופיות – ייסוד (תשל"ו-1976), לתיקון המוצע להלן של תקנון הקיבוץ.

|  |  |
| --- | --- |
| **הנוסח לפני התיקון** | **הנוסח לאחר התיקון** |
| 96.  ההצבעה תהיה בהרמת ידיים, אולם האסיפה הכללית רשאית להחליט כי הצבעה לעניין מסוים חשאית או תבוצע במשאל, בין באופן רשמי ובין באופן חשאי, בין באותה אסיפה ובין באסיפה כללית אחרת ובין שלא באסיפה בצורה שתיקבע לרבות בקלפי. לעניין הוראות תקנון זה דין הצבעה שבוצעה או החלטה שנתקבלה בדרך כאמור לעיל כדין הצבעה שבוצעה או החלטה שנתקבלה באסיפה כללית, ובלבד שתוצאות ההצבעה נתפרסמו בבטאון הקיבוץ, או על לוח המודעות של הקיבוץ, ונמסרו באסיפה הכללית שלאחר המשאל ונרשמו בפרוטוקול. תקפה של החלטה שנתקבלה במשאל הוא מיום פרסומה. | 96.  ההצבעה תהיה בהרמת ידיים או בקלפי (לרבות קלפי אלקטרונית), בין באותה אסיפה ובין באסיפה כללית אחרת ובין שלא באסיפה בצורה שתיקבע. האסיפה הכללית רשאית להחליט כי הצבעה לעניין מסוים תהיה חשאית או תבוצע בין באופן רשמי ובין באופן חשאי, בין באותה אסיפה ובין באסיפה כללית אחרת ובין שלא באסיפה בצורה שתיקבע, ובלבד שהצבעה חשאית אלקטרונית תתבצע רק לאחר שגובש נוהל באספה כללית שיבטיח את חשאיות ההצבעה ומהימנותה. לעניין הוראות תקנון זה, דין הצבעה שבוצעה בקלפי או החלטה שנתקבלה בקלפי כדין הצבעה שבוצעה או החלטה שנתקבלה באסיפה כללית, ובלבד שתוצאות ההצבעה נתפרסמו בביטאון הקיבוץ או על לוח המודעות של הקיבוץ, ונרשמו בפרוטוקול. תוקפה של החלטה שנתקבלה הוא מיום פרסומה. |
| סעיף 118:  הקיבוץ רשאי להחליט בדבר תיקונים או שינויים בתקנון זה אם נתקבלה על כך החלטה ברוב של שלושה רבעים מכלל חברי הקיבוץ ובלבד שניתן אישור בכתב של התנועה כי הקיבוץ התייעץ עמה בדבר התיקון ונמסרה על התיקון הודעה מראש לניר שיתופי. | סעיף 118:  הקיבוץ רשאי להחליט בדבר תיקונים או שינויים בתקנון זה בהתאם להוראות סעיף 7 לתקנות האגודות השיתופיות (ייסוד), תשל"ו-1976 ובלבד שניתן אישור בכתב של התנועה כי הקיבוץ התייעץ עמה בדבר התיקון ונמסרה על התיקון הודעה מראש לניר שיתופי. |

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

חותמת האגודה חתימת יו"ר